钦定古今图书集成/方舆汇编/边裔典/第029卷 > 《敕新罗王金兴光书》唐·张九龄
## 钦定古今图书集成/方舆汇编/边裔典/第029卷 > 《敕新罗王金兴光书》唐·张九龄

敕新罗王开府仪同三司使持节大都督鸡林州诸
军事上柱国《金兴光》、贺正使《金竭丹》等至，兼得所进
物省表具知海路艰阻，朝贺不阙，岁益忠谨，日以嗟
称，所谓君子为邦，动必由礼。顷者渤海𩎟鞨，不识恩
信，自恃荒远，且尔逋诛。卿疾恶之情，常以奋厉，故去
年遣中使何行成与《金思兰》同往，欲以叶谋。比闻此
“贼困穷，偷生海曲，惟以抄窃，作梗道路，卿当随近伺
隙掩袭取之。奇功若有所成，重赏更何所爱。适欲多
有寄附，实恐此贼抄夺，不可不防，岂资穷寇。待荡灭
之后，终无所惜。昨金志兼等到，顿缘事物，未及还期，
忽婴疹疾，遽令救疗，而不幸殂逝，相次数人，言念殊
乡，载深轸悼。想卿闻此，良以增怀。然”死者生之常，固
其命也，固当理遣，无以累情。秋初尚热，卿及首领百
姓以下并平安好，今有答信物及别寄少信物，并付
金。信忠往，至宜领取，遣书指不多及。